Rušica

Rušica ( Rauschwitz) je wjes  w zapadnej Hornjej Łužicy. Leži na lěwym boku Čorneho Halštrowa pod Žiwinom (449 m) při starej krajnej dróze wot Kamjenca do Biskopic a słuša wot lěta 1994 k Halštrowej.

Susodne wsy su Jědlow na wuchodźe, Kinč na juhu a Hrańčik na sewjerozapadźe. Halštrowske stare město leži na sewjeru. Rušica leži njedaloko zwjazkoweje awtodróhi 4.

Wjes naspomni so prěni raz w lěće 1312 jako Ruschewicz, jako předa ju Husčanski ryćer klóštrej Marijina hwězda, w kotrehož wobsydstwje jenož hač do lěta 1370 wosta. Ležownostne knjejstwo měješe Halštrowske ryćerkubło. Wot 1760 do 1763 natwarichu prěnju šulu. Wot lěta 1902 měješe Rušica swójske zastanišćo při železniskej čarje Kamjenc–Biskopicy, kotraž bu 1998 zawrjena a hač do lěta 2004 wottorhana. W lěće 1950 so Jědlow a Kinč zagmejnowaštej. Přez gmejnsku reformu 1994 bu cyła gmejna do Halštrowa zagmejnowana.

Hižo wot druheje połojcy 19. lětstotka wudobywaja při Kamjentnej hórce njedaloko Rušicy granodiorit.

Křesćanscy wobydlerjo přisłušeja ewangelskej Halštrowsko-Protečanskej wosadźe.

 Žórła 


Kategorija:Sydlišćo w Budyskim wokrjesu
Kategorija:Sydlišćo w Hornjej Łužicy
Kategorija:Halštrow
Kategorija:Sydlišćo při Čornym Halštrowje
Kategorija:Prěnje naspomnjenje 1312
Kategorija:Něhdyša gmejna (Wokrjes Budyšin)
Kategorija:Rozpušćenje gmejny 1950